KOMUNIKACIJA KOMISIJE EUROPSKOM PARLAMENTU na temelju članka 294. stavka 6. Ugovora u funkcioniranju Europske unije o stajalištu Vijeća na prvom čitanju u cilju donošenja Direktive Europskog parlamenta i Vijeća o sustavima osiguranja depozita [preinaka] 2010/0207 (COD) /* COM/2014/0140 final - 2010/0207 (COD) */





2010/0207 (COD) KOMUNIKACIJA KOMISIJE EUROPSKOM PARLAMENTU na temelju članka 294. stavka 6. Ugovora u funkcioniranju Europske unije o stajalištu Vijeća na prvom čitanju u cilju donošenja Direktive Europskog parlamenta i Vijeća o sustavima osiguranja depozita [preinaka] 2010/0207 (COD) (Tekst značajan za EGP) 1. Datum slanja prijedloga Europskom parlamentu i Vijeću (dokument COM(2010)368 završna verzija – 2010/0207 (COD)): || 12.7.2010. Datum mišljenja Europske središnje banke: || 17.2.2011. Datum mišljenja Europskoga gospodarskog i socijalnog odbora: || ---- Datum stajališta Europskog parlamenta, prvo čitanje: || 16.2.2012. Datum slanja izmijenjenog prijedloga: || Nije primjenljivo. Datum odobrenja političkog dogovora u COREPER-u: Datum donošenja stajališta Vijeća: || 20.12.2013. 3.3.2014. 2. Cilj prijedloga Komisije Sustavi osiguranja depozita trenutačno postoje u svim državama članicama u skladu s Direktivom 94/19/EZ (Direktiva o sustavima osiguranja depozita). Iz sustavâ osiguranja depozita moraju se obeštetiti deponenti za neraspoložive bankovne depozite u iznosu do 100 000 EUR. Sustavi osiguranja depozita važno su sredstvo za očuvanje povjerenja u bankarski sustav i sprečavanje navale na banke. Komisija je u srpnju 2010. donijela zakonodavni prijedlog za preinaku Direktive o sustavima osiguranja depozita. Svrha je prijedloga: – poboljšati pristup deponenata osiguranju uz skraćene rokove otplate, jedinstvene kontaktne točke za slučaj propasti prekograničnih banaka te bolje informiranje pojedinačnih deponenata, – uvođenje pravila financiranja za sustave osiguranja depozita, osobito uvođenje obveznog ex ante financiranja za bankarski sektor, – daljnje usklađivanje područja primjene pokrića, – utvrđivanje uloge sustavâ osiguranja depozita u okviru upravljanja kriznim situacijama. 3. Primjedbe na stajalište Vijeća 3.1. Opće primjedbe Politički dogovor među suzakonodavcima postignut je na sastanku trijaloga 17. prosinca 2013. Politički dogovor odobren je u COREPER-u 20. prosinca 2013. Odbor za ekonomsku i gospodarsku politiku (ECON) dopisom je 10. siječnja 2014. obavijestio COREPER da ne podnosi prigovor. 3.2. Naknadne izmjene Europskog parlamenta (1) Područje primjene pokrića: cilj Europskog parlamenta bio je zadržavanje većeg pokrića depozita položenih prije 31. prosinca 2010. čiji depozitari imaju boravište u državi članici u kojoj je prije 1. siječnja 2008. vrijedio zakonom propisan sustav osiguranja depozita s razinom pokrića u iznosu do 300 000 EUR. Ta je izmjena obrazložena u političkom dogovoru. Postignut je kompromis da će države članice s razinom pokrića do 300 000 EUR to pokriće primjenjivati do 31. prosinca 2018. Komisija smatra da je obrazloženje korisno i da zadovoljava bit izmjene Europskog parlamenta. (2) Rokovi otplate: prema prijedlogu Europskog parlamenta države članice mogle bi trenutačno razdoblje otplate od 20 radnih dana primjenjivati do kraja 2016., kada bi se to razdoblje moralo skratiti na pet radnih dana. Tijekom prijelaznog razdoblja na zahtjev bi se mogla odobriti „hitna otplata” u iznosu do 5 000 EUR. U skladu s političkim dogovorom rokovi otplate smanjivat će se u tri faze: – od 1. siječnja 2019. na petnaest radnih dana, – od 1. siječnja 2021. na deset radnih dana, i konačno – od 1. siječnja 2024. na sedam radnih dana. (3) Financiranje: Europski parlament zatražio je da se ciljana razina sredstava iz sustava osiguranja depozita od 1,5 % pokrivenih depozita ostvari tijekom razdoblja od 15 godina (umjesto 1,5 % prihvatljivih depozita[1] tijekom razdoblja od 10 godina, što je predložila Komisija). Političkim dogovorom predviđa se da se ciljana razina od 0,8 % pokrivenih depozita ostvari u roku od 10 godina. Udio preuzetih obveza za plaćanja koji se može obračunati u skladu s ciljanom razinom povećava se sa 10 %, kako je predložio Parlament, na 30 %. U slučaju nedostatnih ex ante sredstava, u sustave osiguranja depozita prikupljali bi se ex post doprinosi bankarskog sektora te bi se, u krajnjoj nuždi, pristupilo alternativnim načinima financiranja poput zajmova javnog ili privatnog sektora. Političkim dogovorom odobreno je prvobitno predloženo načelo da se doprinosi banaka moraju ponderirati rizikom. Međutim provobitno predloženi prilog o izračunu pondera rizika zamijenile bi smjernice Europskog nadzornog tijela za bankarstvo (EBA). (4) Korištenje sredstvima: u skladu s političkim dogovorom zadržava se načelo, koje je predložila Komisija, a odobrio Parlament, prema kojem se sredstva iz sustava osiguranja depozita prvenstveno rabe za otplatu depozita deponentima, ali se mogu rabiti i za sprečavanje propadanja banaka ili uz određene uvjete za mjere rješavanja. U pogledu sprečavanja propadanja, predviđaju se kvalitativni uvjeti slični uvjetima koje je uveo Parlament, a čiji je cilj osobito: – za sustav osigurati odgovarajuće mehanizme i postupke odabira i provedbe alternativnih mjera i praćenja povezanih rizika, – pobrinuti se da su mjere povezane s uvjetima kojih se moraju pridržavati banke kojima se daje potpora, uključujući strože praćenje rizika i veća prava provjere za sustav osiguranja depozita, i – pobrinuti se da su mjere koje se provode u okviru sustava osiguranja depozita povezane s obvezama koje su preuzele kreditne institucije kojima se daje potpora u cilju osiguranja pristupa pokrivenim depozitima. Međutim političkim dogovorom uvedene su daljnje zaštitne mjere sprečavanja moralnog hazarda i osiguravanja dostatnog financiranja sustava, poput zahtjeva da se na kreditne institucije ne primjenjuju mjere rješavanja. 3.3. Nove mjere uvedene političkim dogovorom (1) Financiranje: političkim dogovorom uvode se dva nova elementa koja na prvom čitanju nisu bila dio zakonodavne rezolucije Parlamenta. Prvo, kompromisom se Direktiva o sustavima osiguranja depozita usklađuje s političkim dogovorom o prijedlogu Direktive o rješavanju i oporavku banaka[2] uvođenjem mogućnosti povećanja doprinosa postojećem sustavu osiguranja depozita u cilju pokrivanja troškova povezanih sa sistemskim rizikom, propadanjem i rješavanjem. Ta sredstva omogućit će da se iznosi bankovnih pristojbi usklade s ciljanom razinom, uz uvjet da iznosi već nisu usklađeni sa sredstvima rješavanja, i uz uvjet da se u okviru sustava osiguranja depozita ostvaruju prava na te iznose. Osim toga političkim dogovorom predviđeno je da Komisija državama članicama može odobriti ciljanu razinu u rasponu od 0,5 % do 0,8 % pokrivenih depozita uz sljedeće uvjete: (a) smanjenje se temelji na pretpostavci da nije vjerojatno da će znatan udio raspoloživih sredstava biti upotrijebljen za druge mjere osim mjera očuvanja pristupa deponenata depozitima u postupcima rješavanja ili nacionalnim stečajnim postupcima; i (b) bankarski sektor u predmetnoj državi članici vrlo je koncentriran te je velika količina njegove imovine u vlasništvu malog broja kreditnih institucija ili bankarskih grupa. Nad njima se provodi nadzor na konsolidiranoj osnovi i, s obzirom na njihovu veličinu, postupak rješavanja u slučaju propadanja. (2) Korištenje sredstvima: političkim dogovorom predviđa se i nacionalna mogućnost korištenja sredstvima iz sustava osiguranja depozita u kontekstu nacionalnog stečajnog postupka uz uvjet da troškovi koji se pokrivaju iz sustava osiguranja depozita ne premašuju neto iznos obeštećenja pokrivenih deponenata u predmetnoj kreditnoj instituciji. 4. Zaključak Iako se politički dogovor u znatnoj mjeri razlikuje od prijedloga Komisije, njime se ostvaruju ciljevi prvobitnog prijedloga Komisije. Komisija stoga podupire stajalište Vijeća koje odražava politički dogovor postignut 17. prosinca 2013. tako da suzakonodavci mogu donijeti konačni tekst na ranom drugom čitanju prije kraja zakonodavnog postupka. [1] Pokriveni depoziti jesu prihvatljivi depoziti ispod razine pokrića u iznosu od 100 000 EUR. [2] Prijedlog direktive Europskog parlamenta i Vijeća o uspostavi okvira za oporavak i rješavanje kreditnih institucija i investicijskih društava te o izmjeni direktiva Vijeća 77/91/EEZ i 82/891/EZ, direktiva 2001/24/EZ, 2002/47/EZ, 2004/25/EZ, 2005/56/EZ, 2007/36/EZ i 2011/35/EZ i Uredbe (EU) br. 1093/2010, COM (2012) 280 završna verzija, 6.6.2012.